Kiireellinen käyttöturvallisuusilmoitus koskien veren glukoosipitoisuuden seurantaan käytettäviä Freestyle Libre 3 sensoreita

Etelä-Karjalan hyvinvointialue on saanut veren glukoosipitoisuuden mittaukseen käytettävien sensoreiden valmistajalta Abbottilta tiedon, että tietyt sensorit saattavat antaa virheellisiä matalan glukoosin lukemia. Epäily koskee tiettyjä FreeStyle Libre 3 - ja FreeStyle Libre 3 Plus -sensoreita. Potilaat voivat selvittää puhelimitse tai osoitteessa www.FreeStyleCheck.com, kuuluuko heidän käyttämänsä tai heillä hallussaan olevat sensorit niihin sensoreihin, joita ongelma mahdollisesti koskee. Jos potilaan sensori on vahvistettu olevan mahdollisesti viallinen joko www.FreeStyleCheck.com-sivustolla tai asiakaspalvelun kautta, tulee potilaan lopettaa sensorin käyttö välittömästi ja vialliset sensorit tulee hävittää.

Potilaat voivat pyytää korvaavan sensorin (sensoreita) osoitteessa www.FreeStyleCheck.com. He voivat valita vaihtoehdon 'TARKISTA SENSORIN SARJANUMERO' ja syöttää tiedossa olevan sarjanumeron. Jos sensori kuuluu mahdollisesti viallisiin sensoreihin, potilasta pyydetään antamaan yhteystietonsa, jotta hänelle voidaan lähettää maksuton korvaava tuote. Potilaat voivat käyttää verenglukoosimittaria tai FreeStyle Libre 3 -lukulaitteen sisäänrakennettua verenglukoosimittaria hoitopäätösten tekemiseen, jos sensorin lukemat eivät vastaa oireita tai odotuksia.

Kuinka selvittää sensorin sarjanumero?

Potilaat, jotka käyttävät FreeStyle Libre 3 - tai FreeStyle Libre 3 Plus -sensoria, löytävät sensorin sarjanumeron FreeStyle Libre 3 -sovelluksesta tai -lukulaitteesta. Sarjanumero löytyy myös sensorin asettimen tai sensoripakkauksen pohjassa olevista merkinnöistä. (Jos käytössä on insuliinin annostelulaite, joka on yhdistetty sensoriin, sensorin sarjanumero löytyy annostelulaitteen käyttöoppaasta.)

Mahdollinen haitta

Jos virheellisiä matalia glukoosiarvoja ei havaita, ne voivat pitkällä aikavälillä johtaa virheellisiin hoitopäätöksiin diabetesta sairastavilla henkilöillä, kuten liialliseen hiilihydraattien nauttimiseen tai insuliiniannosten ohittamiseen tai siirtämiseen myöhemmin otettavaksi. Tällaiset päätökset voivat aiheuttaa vakavia terveysriskejä, mukaan lukien mahdolliset vauriot tai kuolemantapaukset, sekä muita vähemmän vakavia komplikaatioita.

Palveluesihenkilö Enni Tolonen kertoo, että sekä sensoreiden valmistaja että Etelä-Karjalan hyvinvointialue yrittävät eri keinoin tavoittaa potilaita, jotka käyttävät FreeStyle Libre 3 - ja FreeStyle Libre 3 Plus -sensoreita.
– Jokaisen veren glukoosipitoisuuden mittaussensoreiden käyttäjän tulee nyt tarkistaa oman sensorin sarjanumero ja varmistua kuuluuko se epäilyksen alaisiin sensoreihin. Ja tietoa kannattaa välittää myös edelleen, toivoo Enni Tolonen.

Jos asiasta herää lisäkysymyksiä tai käyttäjä haluaa ilmoittaa haittavaikutuksista tai laatuongelmista, joita on ilmennyt FreeStyle Libre 3 - tai FreeStyle Libre 3 Plus -sensoreiden käytön yhteydessä, soita Abbottin asiakaspalveluun 0800 555 500 maanantaista perjantaihin klo 8.00–16.00.

KATSO TARKEMMAT TIEDOT TÄSTÄ LINKISTÄ, JOSTA AVAUTUU ABBOTIN VÄLITTÄMÄ ASIAKASTIEDOTE

Lisätietoja:

Enni Tolonen, palveluesihenkilö, puh. 040 651 3074, enni.tolonen@ekhva.fi